Obvinenému Kajetánovi Kičurovi predĺžili väzbu o ďalších sedem mesiacov, sudca pre prípravné konanie Špecializovaného trestného súdu zamietol jeho žiadosť o prepustenie. Rozhodnutie nie je právoplatné.
Sudca zamietol i žiadosť prokurátora Úradu špeciálnej prokuratúry (ÚŠP) o rozšírenie dôvodov väzby.
"Rozumiem dôvodom, pre ktoré sudca pre prípravné konanie konštatoval dôvodnosť kolúznej väzby. V zásade odkázal na posledné rozhodnutie NS SR, ale nerozumiem dôvodom, pre ktoré predĺžil lehotu trvania väzby. Podľa mňa toto rozhodnutie nie je nezákonné, avšak rešpektujeme," dodal obhajca Rastislav Palovič.
Sudca rozhodoval v stredu necelých osem hodín. Kičuru krátko pred 8.30 h eskortovali do Pezinka z ústavu z Banskej Bystrice.
Kičurovi naposledy v polovici júla NS SR zamietol jeho sťažnosť voči rozhodnutiu ŠTS, pracovisko Banská Bystrica, ktorý ho ponechal vo väzbe. Jeho sťažnosť zamietol ako nedôvodnú.
Bývalý riaditeľ Správy štátnych hmotných rezerv je stíhaný pre pokračovací obzvlášť závažný zločin prijímania úplatku v súbehu s pokračovacím obzvlášť závažným zločinom legalizácie príjmu z trestnej činnosti. (tasr)